RESOLUCIÓN do 25 de maio de 2007 pola que se convocan seis bolsas de formación e especialización en materia de vivenda.
INSTITUTO GALEGO DA VIVENDA E SOLO — III. OUTRAS DISPOSICIÓNS — 08/06/2007

O Instituto Galego da Vivenda e Solo realizou no ano 2002 unha convocatoria de bolsas que tiña como contido o estudo dos sistemas de financiamento público de vivendas, a súa metodoloxía no ámbito das administracións públicas e o estudo e realización de traballos noutras materias relacionadas coa vivenda. Estas bolsas tiñan como destinatarios a licenciados recentes en varias disciplinas, coa finalidade de afondar na tarefa de formación de alumnos e de cara a facilitarlles o acceso ao mercado de traballo. En virtude do anterior, e dada a grande satisfacción tanto dos bolseiros como do organismo en anos posteriores, convócanse seis novas bolsas de formación de acordo coas seguintes bases:
Primeira.-Obxecto.
O Instituto Galego da Vivenda e Solo convoca seis bolsas de formación e especialización en materia de vivenda para un arquitecto superior, un arquitecto técnico, dous economistas ou licenciados en ADE e dous licenciados en dereito, co obxecto de especializar profesionais en materia de vivenda. Estas bolsas serán concedidas en réxime de concorrencia competitiva.
No caso de inexistencia de candidatos nalgunha das especialidades de arquitectura, engadirase a praza vacante á outra, asemade ocorrerá o mesmo entre os candidatos de economía/administración e dirección de empresas e dereito.
Segunda.-Duración e dotación.
As actividades iniciaranse desde a incorporación dos bolseiros e rematarán aos doce meses da incorporación.
A dotación económica mensual de cada bolsa será de 1.000  brutos coa retención fiscal que lle corresponda. Respecto ao pagamento, observarase o disposto no artigo 78 do texto refundido da Lei de réxime financeiro e orzamentario de Galicia, modificado pola Lei 14/2004, do 29 de decembro, de medidas tributarias e de réxime administrativo, e o disposto no artigo 41da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, e acordarase o pagamento parcial á conta da liquidación definitiva á medida que se xustifiquen os libramentos anteriores, sen a limitación da porcentaxe do 80% da subvención concedida. O importe citado será pagado mensualmente na conta bancaria indicada polo interesado.
Os pagamentos serán efectuados polo instituto con cargo á aplicación orzamentaria 17.90.451A.480.0 dos orzamentos xerais do organismo autónomo por un importe de 21.000  para o exercicio corrente e de 51.000  para o exercicio do 2008.
Antes de proceder ao último pagamento, os beneficiarios deberán efectuar unha declaración xurada ou responsable conforme non desfrutaron doutra bolsa que a adxudicada en virtude desta convocatoria.
Terceira.-Natureza xurídica da relación.
A condición de bolseiro será incompatible co desfrute doutras bolsas. Non xerará unha relación laboral ou administrativa coa Xunta de Galicia nin suporá a inclusión na Seguridade Social. A cobertura de accidentes no traballo será realizada mediante a concertación dun seguro de responsabilidade polo instituto.
Para o que non se estableza expresamente nesta resolución, observarase o disposto nos artigos 78 e 79 do Decreto lexislativo 1/1999, do 7 de outubro, o Decreto 287/2000, do 21 de decembro, e demais normativa que sexa de aplicación.
Cuarta.-Requisitos dos candidatos.
Poderán optar á bolsa aquelas persoas que reúnan os requisitos seguintes:
a) Ter realizado o depósito do título de arquitecto superior, arquitecto técnico ou de licenciado en administración e dirección de empresas, economía ou dereito nos anos 2005 ou 2006.
b) Acreditar formación e/ou coñecementos da lingua galega.
Quinta.-Solicitudes.
As solicitudes deberán entregarse no rexistro da Consellería de Vivenda e Solo ou nos rexistros de calquera órgano administrativo, que pertenza á Administración xeral do Estado, á de calquera Administración das comunidades autónomas, ou a dalgunha das entidades que integran a Administración local se, neste último caso, se subscribise o oportuno convenio.
O prazo de presentación comeza o día seguinte ao da publicación desta resolución no DOG e rematará aos 30 días da súa publicación.
Deberá presentarse a seguinte documentación, orixinal ou compulsada:
a) O impreso de solicitude publicado como anexo a esta convocatoria.
b) Fotocopia do DNI ou pasaporte.
c) Certificación académica na cal se detallen as cualificacións obtidas.
d) Memoria descritiva, cunha extensión mínima de tres folios e máxima de seis, sobre un tema que sexa do seu interese relacionado coa promoción de vivenda ou solo polas empresas públicas.
e) Curriculum vitae.
f) Documentos que acrediten a formación e/ou coñecementos en lingua galega.
g) Declaración xurada comprometéndose a renunciar a calquera outra bolsa de colaboración.
Rematado o prazo de presentación de solicitudes, publicarase no taboleiro de anuncios da sede do IGVS resolución provisional de admitidos e excluídos. Os solicitantes disporán dun prazo de 10 días hábiles para realizar reclamacións, transcorrido o cal se elevará a definitiva a lista de admitidos con resolución de cantas reclamacións fosen presentadas.
Sexta.-Tribunal.
Presidente: a xerente do Instituto Galego da Vivenda e Solo ou quen a substitúa.
Vogais:
Un funcionario da Dirección Técnica de Solo do IGVS designado polo director xeral.
Un funcionario da Dirección Técnica de Construcións do IGVS designado polo director xeral.
Un funcionario do Servizo Técnico Xurídico do IGVS designado polo director xeral.
Secretario: un funcionario da Dirección Técnica de Contabilidade, Tesouraría, Orzamentos e Control Interno do Instituto Galego da Vivenda e Solo designado polo director xeral, que actuará con voz e voto.
Sétima.-Criterios de valoración para a elección dos bolseiros:
a) Expediente académico: ata 100 puntos.
1. Nota media inferior a 1: 15 puntos.
2. Nota media entre 1-1,5: 30 puntos.
3. Nota media entre 1,5-2: 45 puntos.
4. Nota media entre 2-2,5: 60 puntos.
5. Nota media entre 2,5-3: 75 puntos.
6. Nota media superior a 3: 100 puntos.
b) Curriculum vitae: ata 60 puntos dos cales se valorarán:
-25 puntos en total por cursos de informática que acrediten o dominio de Word (7 puntos), Excel (8 puntos), Access (6 puntos) e Powerpoint (3 puntos) e 1 punto por coñecementos suplementarios. Os puntos outorgaranse proporcionalmente ao número de horas impartidas por cada módulo, acreditadas con certificado ou título correspondente.
-Por acreditar estudos de postgrao (ata un máximo de 15 puntos): por un curso de especialización, 5 puntos e por un mestrado, 10 puntos.
-Por cursos realizados relacionados ou de interese coas actividades que se van desenvolver ata un máximo de 10 puntos:
* De 20 a 59 horas: 1 punto.
* De 60 a 99 horas: 2 puntos.
* Máis de 100 horas: 3 puntos.
-Tempo inscrito no Servizo Público de Desemprego, ata un máximo de 10 puntos, a razón de 0,5 puntos por mes inscrito.
c) Coñecementos da lingua galega acreditados mediante título oficial ou debidamente homologado: ata dez puntos.
Iniciación: 5 puntos.
Perfeccionamento: 5 puntos.
d) Memoria descritiva e entrevista persoal: ata vinte puntos.
O tribunal non valorará aqueles méritos dos candidatos que non estean acreditados documentalmente.
Publicarase a lista das puntuacións por orde.
O tribunal realizaralles unha entrevista aos aspirantes. Só accederán á entrevista os seis candidatos de cada titulación que segundo a suma dos criterios de valoración establecidos nos puntos a), b), c) e d) da base sétima acaden unha maior puntuación. A entrevista versará sobre a capacidade de resposta a preguntas formuladas polo tribunal relacionadas cun tema de vivenda, os seus méritos curriculares ou da memoria, e terá unha duración máxima de quince minutos.
Finalmente, o tribunal fará pública a relación de candidatos por orde de puntuación.
Oitava.-Obrigas dos bolseiros.
Os aspirantes seleccionados incorporaranse, logo da aceptación da bolsa, no prazo de tres días naturais seguintes ao da notificación do outorgamento.
Os bolseiros realizarán a súa actividade e recibirán a súa formación de acordo cun plan formativo elaborado por un titor/a, nomeado pola Xerencia do IGVS, que coordinará e dirixirá a súa actividade, en horario de mañá e/ou tarde, de luns a venres no Instituto Galego da Vivenda e Solo.
Os bolseiros presentarán ao remate das bolsas un informe sobre a actividade realizada e a formación recibida.
Así mesmo, deberán asistir ás actividades que o instituto considere convenientes para a súa formación. Os gastos ocasionados con motivo destas actividades serán pagados polo instituto, logo de que a xerencia certifique os gastos producidos; os gastos de desprazamento, aloxamento e mantenza non poderán superar a contía establecida para o grupo II do Decreto 144/2001, do 7 de xuño, sobre as indemnizacións por razón do servizo ao persoal con destino na Administración autonómica de Galicia.
No caso de que un adxudicatario por calquera motivo non poida realizar a súa actividade, será substituído polo candidato seguinte por orde de puntuación. En caso de renuncia á bolsa, non se entenderá que existe incumprimento das condicións establecidas para a súa concesión, sempre e cando o órgano xestor certifique o correcto desempeño por parte do bolseiro das tarefas inherentes á bolsa, e garantirase a continuidade delas coa substitución por outro bolseiro. Cando a data da renuncia non coincida co derradeiro día de cada mes, aboarase a parte proporcional correspondente ao desfrute da bolsa.
Así mesmo, os beneficiarios estarán obrigados a facilitar canta información sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións e do control do destino das axudas.
Novena.-Anulación da bolsa.
A solicitude das bolsas implica o coñecemento e aceptación destas bases.
No caso de incumprimento das tarefas formativas o Instituto poderá, por proposta da xerencia e logo de escoitar a persoa afectada, anular a bolsa, e consecuentemente o reintegro total ou parcial da axuda percibida.
Décima.-Incompatibilidades.
Non poderán solicitar estas bolsas os que xa desfrutasen algunha bolsa de colaboración con dotación económica no Instituto Galego da Vivenda e Solo ou na Consellería de Vivenda e Solo.
Décimo primeira.-Resolución e recursos.
A resolución administrativa relativa á concesión ou denegación da bolsa seralles notificada aos interesados no prazo de tres meses, contados a partir da publicación desta resolución no Diario Oficial de Galicia. Esgotado este prazo sen resolución expresa, deberá entenderse desestimada a petición por silencio administrativo.
As resolucións expresas ou presuntas que se diten esgotarán a vía administrativa e poderá interpoñerse, chegado o caso, recurso potestativo de reposición perante o director xeral do Instituto Galego da Vivenda e Solo no prazo dun mes, contado a partir do día seguinte ao da súa notificación, se for expresa, ou no prazo de tres meses, contados desde o día seguinte a aquel en que se producise o acto presunto, se non o for. Tamén se poderá optar por interpor directamente recurso contencioso-administrativo no prazo de dous meses contados desde o día seguinte ao da súa notificación, se o acto for expreso, e se non o for, o prazo para interpoñelo será de seis meses, contados desde o día seguinte a aquel en que se produza o acto presunto, sen prexuízo de que os interesados poidan interpor calquera outro que consideren oportuno ante a conselleira de Vivenda e Solo.
Santiago de Compostela, 25 de maio de 2007.
Daniel Pino Vicente
Director xeral do Instituto Galego da Vivenda e
Solo
SERVICIO GALEGO DE PROMOCIÓN DA IGUALDADE DO HOME E DA MULLER